Brittilehti Daily Mail kutsuu kuvamateriaalia tuskalliseksi katsottavaksi.

Oikeutta Eläimille -yhdistys julkaisi viime viikolla salaa kuvatun videon suurikokoisista jalostetuista naaleista eli siniketuista. Yhdistyksen mukaan materiaalit on kuvattu viidellä suomalaisella turkistarhalla kevään aikana.

Brittiläinen Daily Mail kutsuu artikkelissaan jättinaaleja " monsteriketuiksi " ja kuvailee videomateriaalin olevan tuskallista katsottavaa.

- Juuri kun luultiin, että turkistarhaus ei pystyisi muuttumaan enää epäeettisemmäksi, se tekeekin shokeeraavan uuden pohjanoteerauksen niin isoiksi ylijalostetuilla ketuilla, että nämä kauniit eläinparat pystyvät tuskin liikkumaan, Humane Society International -järjestön johtaja Claire Bass kommentoi lehdelle.

Myös suomalainen eläintensuojelujärjestö Animalia pitää kuvamateriaalia todisteena turkiseläinten ylijalostuksesta, joka on eläinsuojelulain vastaista. Järjestö vertaa tapausta 1980-luvun kohuun ylisuurista " superketuista. "

Lehti kertoo, että Britanniassa on myyty suomalaisia turkiksia 2,5 miljoonan punnan (noin 2,7 miljoonaa euroa) edestä viimeisen viiden vuoden aikana.

Oikeutta Eläimille -yhdistyksen mukaan jättinaalien turkit ovat myös päätyneet Saga Furs -yhtiön kautta monille luksusnahkatuotteita valmistaville merkeille, kuten Louis Vuittonille, Guccille ja Michael Korsille.

Suomen turkiseläinten kasvattajain liiton toiminnanjohtaja Marja Tiuran mukaan sairaiden tai ylisuurten eläinten pitämistä ei hyväksytä. Hän sanoo vastaavien tapausten olevan harvinaisia.